Poul Nødgaard (DF), 2000-11-15:
Da Dansk Folkepartis ordfører på området, hr. Peter Skaarup, er forhindret i at være til stede, skal jeg på hans vegne fremføre nogle synspunkter. Det er jo ikke så tit, Dansk Folkeparti får lejlighed til at udtrykke anerkendelse af et forslag fra CD, men det vil vi gerne gøre i det her tilfælde.
For vi synes, at overskriften på det her beslutningsforslag er stramninger, og vi har aldrig i Dansk Folkeparti lagt skjul på, at vort parti er tilhængere af en stram retspolitik.
I en sådan holdning ligger nemlig noget præventivt, og det synes jeg også vi godt kunne give os til at diskutere lidt her i dag.
Vi ønsker, at der skal foretages noget forebyggende arbejde.
Derfor synes jeg, at det måske har været lidt skuffende, at de ordførere, der har været oppe indtil nu, overhovedet ikke på noget tidspunkt har omtalt, at man kunne gennemføre noget præventivt arbejde af forskellig art, så man måske helt kunne undgå alle de ting, vi står her og taler om, med hårde straffe.
I den kommune, jeg kommer fra - Ringsted hedder den, det er sådan en lille dejlig kommune, der ligger på Midtsjælland, og der holder jeg i øvrigt meget af at bo - gennemfører vi et omfattende arbejde, der hedder SSP.
Det kender de fleste folketingsmedlemmer, i hvert fald hvis de er retsordførere; det er altså social, skole og politi.
Det samarbejde foregår faktisk på en så god måde, at der siges - jeg har ikke set tallene igennem, men jeg må tro på det, folkene siger - at vi faktisk har en noget lavere kriminalitet i Ringsted Politikreds end i andre kredse, fordi vi virkelig gør et stort og udstrakt arbejde.
Jeg vil da også i den forbindelse sige, at den kriminalitet, der opstår hos mange unge mennesker, jo tit har sin rod i måske et hjem, der bør bearbejdes, og der har vores SSP-konsulent, som står i spidsen for det arbejde, gennemført et omfattende arbejde på vores skoler både med forældrehøringer og med møder med de større klasser og har fortalt dem, hvad det betyder, hvis man går ud på livets skråside.
I Dansk Folkeparti mener vi, at politiet skal have en stor opbakning i deres opklaringsarbejde, og når en opklaring så endelig har fundet sted, er det også for os utrolig vigtigt, at der sker en hurtig rettergang og dermed også en domfældelse.
Når så en domfældelse har fundet sted, har vi utrolig svært ved at forstå, hvorfor man ikke kan gå ind til en afsoning, straks efter at man er blevet domfældt.
Jeg synes, at regeringen - hvis ellers den har tid til at høre efter, det har den ikke lige i øjeblikket - faktisk burde tage dem til sig.
For sagen er jo den, og det synes jeg er væsentligt at få frem - det møder Dansk Folkepartis folketingsgruppe jo på masser af møder ude omkring i landet - at når der skal diskuteres ved sådan et forsamlingshusmøde, som vi deltager i mange af, så er det store tema og emne, der rejses, når ordet er frit bagefter, simpelt hen retspolitikken og specielt den, om jeg må bruge udtrykket, slatne retspolitik, der føres her i landet, og som befolkningen er rimelig træt af. Så det her forslag vil få Dansk Folkepartis fulde støtte, når der forhåbentlig trykkes på knapperne i løbet af december måned, og så vil jeg håbe, at der kan dannes et flertal for det; det bliver i hvert fald tæt på.
Og hvis så regeringen kunne gå i tænkeboks og vurdere den her sag igen og ikke afvise den så kategorisk, som både den socialdemokratiske ordfører og den socialdemokratiske minister gjorde, så synes jeg, vi er nået et langt stykke hen ad vejen.
Vi burde kunne blive enige om dette forslag.
Med disse ord kan vi tiltræde beslutningsforslaget.